### Resumé

Teknisk Udvalg har en innovationspulje til understøttende udvikling på udvalgets område. Med denne sag præsenteres en mulighed for at medvirke i til et innovationsprojekt, som foreslås medfinansieret af innovationspuljen. Projektet omhandler inddragelse af børn og unge i arbejdet med cykelfremme. Tidligere projekter har vist at børn og unge effektivt kan medvirke til at løse udfordringer med utryghed i trafikken omkring skoler, hvis de selv spiller en betydelig rolle i at udvikle og udføre løsninger. Med sagen ønskes udvalgets stillingtagen til, om projektet skal igangsættes under innovationspuljen.

### Sagsfremstilling

Børn og unge cykler mindre og sjældnere. Danmarks Tekniske Universitets transportvaneundersøgelse viser, at antal cyklede kilometer pr. dag, hos de 10-17 årige er faldet med 21 % over en ti-årig periode (2013-2022). Samtidigt er antallet af cykelture pr. dag faldet med over 30 %. Tilsvarende viser en undersøgelse fra GF Fonden i 2022, at 88% af forældrene ønsker, at deres børn skal cykle eller gå til skole, men ofte kører deres børn i skole, fordi forældrene føler sig utrygge ved skolevejen.

De landsdækkende tendenser omkring børn og unges cykelvaner gør sig også gældende i Vejle Kommune. Derfor indeholder Grønt visionstillæg til Mobilitetsplanen også et bærende element med overskriften 'En ambitiøs cykelindsats fra børnehave til ungdomsuddannelse', der sætter særligt fokus og et højt ambitionsniveau omkring indsatser, der kan fremme cykling blandt børn og unge. I Teknisk Udvalgs klimahandlingsplan for 2023-2025 er det mere konkret nævnt, at der skal igangsættes aktiviteter, hvor elever inddrages i at skabe deres egne trygge skoleveje, og få flere børn/unge til at cykle til skole.

Vejle Kommune har fået tilbudt at medvirke i et projekt, hvor netop børn/unge inddrages i arbejdet med at skabe trygge skoleveje og fremme cykling. Projektet gennemføres af den socialøkonomiske virksomhed Trafik i Børnehøjde, der har stor erfaring med inddragelse af børn og unge i cykelfremme- og skolevejsarbejde. Trafik i Børnehøjde har modtaget økonomisk tilskud til projektet, og søger netop nu kommuner der vil indgå i projektet med forløb på skoler. Projektet er to-delt og kan tilbyde et inddragelsesforløb på én grundskole (5. årgang) samt et forløb på én årgang på et gymnasie (STX og HTX). De to projektforløb beskrives i det følgende.

#### Grundskoleelever som trafikeksperter

Trafik i Børnehøjdes metode er baseret på at se eleverne som eksperter. Eleverne besidder en vigtig viden for en trafikingeniørs arbejde, da de kender til trafikken på skolevejene på alle årstider og i alt slags vejr. Ud over at være eksperter spiller eleverne en vigtig rolle i at være ambassadører. Eleverne bliver motiveret for at præsentere deres løsninger, fordi de oplever, at det er deres projekt og vil i projektet fungere som guider i en rundvisning for mindre klasser, hvor de præsenterer deres trafikløsninger. På den måde bliver de ambassadører – forstået som rollemodeller.

I projektet anvendes teknologi fra en trafikingeniørs arbejde. Det giver projektet endnu en virkelighedsnær dimension for eleverne. Tidligt i projektet foretages en førmåling til analyse af trafikken og senere evalueres projektet med en eftermåling. Det sker ved følgende to metoder:

1. Inger Jeppesen med tracking: Denne metode giver en meget visuel indsigt i trafikken. Med tracking registreres alle trafikanter og kan adskilles efter trafikanttype, hvorved fx alle cyklisters ruter kan ses med en farve og alle biler i en anden farve. Teknologien giver også mulighed for præcise og stedbestemte hastighedsmålinger og trafiktællinger efter trafikanttype.

2. Vagn Holst, interaktivt kort til registrering af tryghed: Dette program er et spørgeskemamodul integreret med muligheden for at udpege utryghed/tryghed på specifikke lokationer på et kort.

I projektet anvendes prøvehandlinger som metode til at afprøve trafikløsninger. Ideen er at afprøve tiltag i en midlertidig periode og herudfra evaluere, hvilken effekt tiltagene har haft. Metoden anvendes på den måde som dialog for at blive klogere på en endelig løsning. Den endelige fysiske løsning forankres hos kommunen og skolen har ansvaret for at fastholde den ønskede trafikantadfærd. Derudover har prøvehandlinger en stor pædagogisk styrke ved, at eleverne kan være med til at designe fysiske tiltag her og nu, hvor det ellers vil tage lang tid at komme igennem med mere permanente fysiske anlæg og projektet derfor vil blive for langstrakt i en skoleverden.

#### Gymnasieelever som trafikeksperter

I projektet justeres Trafik i Børnehøjdes erfaringer fra 14 år med trafikprojekter på grundskoler til gymnasieelever. Det sker i samarbejde med Engineer the Future, der har erfaring med undervisningsforløb i gymnasiet og har tidligere gymnasielærere ansat. I udviklingen af projektet vil det blive undersøgt, hvilke elementer der kan overføres fra forløbet til elever i grundskolen til gymnasieelever. Der vil være opgaver og tiltag, der ikke kan udføres med gymnasieelever. Omvendt vil der være andre muligheder med gymnasielevers større forståelse.

I forløbet skal gymnasieeleverne kortlægge og analysere trafikken, hvorudfra de skal udvikle løsninger, der afprøves ved/på skolen. Til sidst skal de evaluere afprøvningerne. Dette er de samme trin som i grundskolen. Indholdet i trinnene vil være forskelligt fra grundskolen og der vil bl.a. være et langt større faglig fokus for at appellere til gymnasielærere. I dette projekt forventes det, at der samarbejdes med fagene geografi, fysik og samfundsfag. Formålet er, at flere gymnasielærere på sigt kan udføre dele af projektet på egen hånd. Det betyder, at videoanalyserne udelades, da det umiddelbart vurderes at være for uoverskueligt med de relativt dyre analyser, hvis flere gymnasielærere skal udføre forløbet på egen hånd. Der er dog stadig afsat det samme beløb, der i stedet kan benyttes til flere materialer eller trafikfaglig rådgivning.

Vejle Kommune skal medfinansiere 70.000 kr. pr. skole, dvs. i alt 140.000 kr. for et forløb på én grundskole og ét gymnasium. Heri er inkluderet 25.000 kr. pr. skole til materialer i forbindelse med udførelse af prøvehandlinger.

### Økonomi

Der ansøges om 0,14 mio. kr. fra udvalgets innovationspulje i 2024. Der resterer 1,1 mio. kr. i innovationspuljen inden mødet.

### Klima og resiliensvurdering

Gode cykelvaner er med til at sikre et grønnere og mere bæredygtigt transportvalg blandt børn og unge. Forskningen viser med al tydelighed, at gode cykelvaner gør en stor og positiv forskel for børns sundhed og livskvalitet her og nu, og bæres med ind i voksenlivet.

I [adresse] er der særligt ét mål der vedrører fremme af cykeltrafikken: "25 % af ture kortere end 5 km foregår på cykel eller på elcykel."

I 'Grønt visionstillæg til Mobilitetsplanen' er der generelt også et stort fokus på fremme af cyklismen i kommunen, herunder også blandt børn og unge.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** udvalget igangsætter det foreslåede projekt og

**at** udgiften på 0,14 mio. kr. finansieres af Teknisk Udvalgs innovationspulje i 2024.

### Beslutning

Godkendt.